Aktiwiteit 1:, Die boodskap in 'n teks, By OpenStax | Jobilize
Die Buksie Teen die B(l)om - 1
Al wat ek vir Kersfees vra, is Anna se lyf. In al sy twintigjarige glorie. En ek sal beslis nie nee sê vir Amanda se gesiggie nie – maar sal twee keer dink voor ek byna 'n outydse voet aan lengte sal weggooi vir haar 1,52 m. Maar wat van oor 20 jaar? Wanneer Vader Tyd ook by mes. Kournikova en die dertigjarige Coetzer sy pond vleis kom eis. Daar is sewe tekens dat jou vel begin verouder, volgens 'n peiling deur Proctor en Gamble se Oil of Olay: plooie en fyn lyntjies, 'n dowwe voorkoms, vlekke, vergrote porieë en minder glans en soepelheid.
Alle plooie het nie dieselfde oorsaak nie. Sommige is die gevolg van die aantrekkingskrag van die aarde en weefsel wat uitsak – soos onder die oë, die nek en die kaak. Ander is die gevolg van spierbewegings soos fronslyne, plooie om die oë en lyne om die mond. Vel wat met ouderdom al hoe dunner word, is die oorsaak van fyn plooie op die wange. As jy boonop 'n sonaanbidder is, rook, jou gewig te veel wipplank ry en jy net nie van stres ontslae kan raak nie, kan die plooie erger wees. Dr. Dirk Lazarus, plastiese chirurg van Kaapstad, sê die belangrikste faktor as dit by veroudering kom, is jou gene. "Kyk dus maar hoe lyk jou ma. Dan eers kom dit waaraan jy blootgestel word soos son, stres en rook. 'n Mens sal bv. nie 'n Karooboer sien wat nie gou oud lyk nie."
Kournikova, wat in Rusland gebore is, woon in Miami in die Amerikaanse staat Florida. Coetzer, 'n boorling van Hoopstad in die Vrystaat, bly meestal op Hilton Head-eiland in Suid-Carolina. Lazarus meen Coetzer is slegter daaraan toe weens haar blootstelling aan toestande in Suid-Afrika. Boonop is haar gesiggie skraler. "Anna se gesig is vetter en haar lippe voller. Vet vul die plooitjies en voue en voller gesigte lyk nie so gou oud nie." 'n Mens moet natuurlik ook vra wanneer hulle 'n sonskermmiddel begin gebruik het. 'n Mens kan selfs aan jou eie liggaam 'n groot verskil sien tussen die dele wat aan die son blootgestel word, en dié wat meestal bedek is.
Me. Elsa Kruger, skoonheidsredakteur van Women's Value, sê sy wil nie eintlik een van die twee wees nie. "Tensy hulle getrou sonskerm gebruik, gaan hulle vol vlekke en plooie wees oor 20 jaar van tennisspeel in die son. Maar hulle sal mooi, gespierde lywe hê en beslis nie flappende bo-arms wat aanhou waai lank nadat jou hand opgehou wuif het nie." Veroudering beïnvloed sportprestasies. Die enigste manier om dit te troef, is om te bly oefen. Tussen 30 en 60 jaar verminder jou spiermassa met minstens 30% en word van die weefsel deur vetweefsel vervang. As jy oefen as jy bo vyftig is, slaan jy boonop probleme soos hoë bloeddruk, meer liggaamsvet, been- en spierverlies, kraakbeen in die knieë en elmboë wat dunner word, osteoporose en kleiner longkapasiteit hok.